Kaarel Kilvet

Kaarel Kilvet (13. juuli 1944 Pärnu – 30. aprill 2005 Tallinn) oli eesti näitleja, lavastaja ja laulja.

Elulugu
Kaarel Kilvet õppis aastatel 1963–1966 Tallinna Muusikakoolis ning lõpetas Tallinna Riikliku Konservatooriumi lavakunstikateedri näitleja ja lavastaja erialal (IV lend) 1970. aastal. 

Aastatel 1970–1993 töötas Kilvet Eesti NSV Riiklikus Noorsooteatris. 1979. aastal asutas ta Noorsooteatri trio Hampelmann, mis tegutses aktiivselt 1987. aastani. 1993–1998 oli ta Pärnu Endla teatri lavastaja, 1998–2005 vabakutseline.

Kilvet on lavastanud ka mitmes muus Eesti kutselises ja rahvateatris.

Kilvet tegi tihedat koostööd Eesti Raadio ja Eesti Televisiooniga. Raadios esines ta paljudes kuuldemängudes, avalikel üritusel ja oli aastaid huumorisaate "Meelejahutaja" lavastaja. Televisioonis sai väga populaarseks tema lavastatud lastelavastuste sari "Mõmmi ja aabits".

Lavastused
Näitlejatöö
 "Don Quijote" (1970 IV lennu diplomilavastus Noorsooteatris)
 "Kardemoni linna rahvas ja röövlid" (1980, ETV telelavastus)
 "Nukitsamees" (1981, mängufilm) – Ätt

Lavastajatöö
Kilvet tõi Eesti lavadele üle 80 lavastuse, neist 15 jaoks kirjutas ta muusika.
 "Mary Poppins", Noorsooteater
 "Valge tee kutse", 1985, Noorsooteater
 "Thijl Ulenspiegel", 1986
 "Skangpoomijad", 1988
 "Miks Jeppe joob?", 1993, Endla teater
 "Toronto – Vilsandi, nõudmiseni", 1993
 ""Valge Hobuse" võõrastemaja", 1993
 "Gösta Berlingi saaga", Endla teater
 "Mängime Smuuli", 1998 Koguval, kooliteatrite kirjanduslik teatriprojekt
 "Mõmmi ja aabits", 2005, Rakvere teater

Muusikaline kujundus
 "Mary Poppins", 1970, Noorsooteater (oli ka lavastaja)
 "Mõmmi ja aabits" lastelavastuste sari, Eesti Televisioon
 "Wagga Jenowewa ajalik elloaeg", 2002, Ugala (Kilvet oli ka lavastaja ja üks näitlejaid)

Tegevus muusikuna
Kaarel Kilvet laulis ja mängis ansamblites Leegajus ja Kukerpillid, teatriansamblites Hampelmann ning Folcklassikhuliganbänd ja Vana-Juhan, samuti oli populaarne Kaarel Kilveti ja Tõnu Tamme duett. 

Kilveti lauludest on olnud menukamad "Rannalinna restoranis", "Istsõ maailma veerekõsõ pääle" ja "Pojad on mul õige naksid". 

Kilveti 60. sünnipäevaks 2004. aastal valmis kahele CD-le jäädvustatud muusikakogumik tema lauludega aastatest 1969–2000.

Tunnustus
Eesti NSV teeneline kunstnik (sai selle aunimetuse eelviimasena)
2005 – Valgetähe V klassi teenetemärk

Isiklikku
Aastatel 1970–1990 oli Kaarel Kilvet abielus Krista Kilvetiga. Nende tütred on Krõõt Kilvet, Kertu Saks (s Kilvet) ja Kadri Kilvet. 

Aastatel 1995–2005 oli tema elukaaslane Ene Talmar.

Kirjandus
Kertu Saks. Isaga koos: mälestusi Kaarel Kilvetist: jutualbum, Pegasus 2006.

 Välislingid 
 Kaarel Kilveti lavastuste loetelu Eesti Lavastajate Liidu kodulehel

Kategooria:Eesti näitlejad
Kategooria:Eesti lauljad
Kategooria:Eesti teatrilavastajad
Kategooria:Eesti NSV teenelised kunstitegelased
Kategooria:Valgetähe V klassi teenetemärgi kavalerid
Kategooria:Metsakalmistule maetud
Kategooria:Sündinud 1944
Kategooria:Surnud 2005